《十月既望凤皇山晚归》
元代·贝琼

村黑畏冲虎，且复归柴门。风林月未出，宿鸟争且喧。

浮云忽断续，万丈飞金盆。湛湛天宇高，光气相吐吞。

我行月还逐，是身亦无根。试求不死药，飞腾同久存。

老妻有斗酒，洗盏当前轩。酌酒消我忧，万事俱忘言。

作者简介：贝琼(1314～1379）初名阙，字廷臣，一字廷琚、仲琚，又字廷珍，别号清江。约生于元成宗大德初，卒于明太祖洪武十二年，年八十余岁。贝琼从杨维桢学诗，取其长而去其短；其诗论推崇盛唐而不取法宋代熙宁、元丰诸家。文章冲融和雅，诗风温厚之中自然高秀，足以领袖一时。著有《中星考》、《清江贝先生集》、《清江稿》、《云间集》等。